《嘲潘邠老未娶》
宋代·谢逸

潘侯平生心，初不喜婚宦。中年又丧妻，二子尚幼丱。

孤灯秋梦寒，颇思美目盼。初时似不堪，既久亦习惯。

斯人天机深，坚壁却忧患。浊醪只独斟，布衣谁补绽。

岂不溉釜鬵，无人煮藜苋。买婢供使令，颇遭俗子讪。

北风吹枯桑，天寒岁云晏。人生不百年，一世如梦幻。

勿谓渊泉深，巨鱼亦可汕。何当呼蹇修，便可买羔雁。

中馈端有人，嫁娶岂难办。为君乞樊素，伴我老山涧。

作者简介：谢逸（1068-1113），字无逸，号溪堂。宋代临川城南（今属江西省抚州市）人。北宋文学家，江西诗派二十五法嗣之一。与其从弟谢薖并称“临川二谢”。与饶节、汪革、谢薖并称为“江西诗派临川四才子”。 曾写过300首咏蝶诗，人称“谢蝴蝶”。